Mònica Terribas

Mònica Terribas i Sala (Bartzelona, 1968ko urtarrilaren 16a) kazetari kataluniarra da, eta irakasle titularra Pompeu Fabra Unibertsitatean. 2008tik 2012ra Televisió de Catalunya erakundeko zuzendaria izan zen, eta hurrengo urtean, Ara egunkariko kontseilari ordezkaria eta editorea. 2013ko irailaren 2a ezkero El matí de Catalunya Ràdio irratsaioa zuzendu eta aurkezten du.

Biografia 
1991n Kazetaritzan lizentziatu zen Bartzelonako Unibertsitate Autonomoan. 1997an Filosofian egin zen doktore Stirling Unibertsitatean, Eskozian, non lau urtez ikasi baitzuen, British Council erakundeak eta Caixa Fundazioak emandako beka bati esker.

Denboraldi bat egin zuen erredaktore gisa Cadena 13 irratiaren informazio-zerbitzuetan. Hurrengo urtean, 1988an, telebistan hasi zen lanean, Joaquim Maria Puyal kazetariaren taldean. Harrezkero, Kataluniako Telebistaren zenbait saiotan egin du lan koordinatzaile, gidoilari edo zuzendari moduan: La vida en un xip (1989–1991), Tres pics i repicó, Un tomb per la vida (1993–1994), Persones humanes (1994–1996), Som i serem (1995–1996), Avisa'ns quan arribi el 2000 eta Temps era temps. Halaber, zuzendu eta aurkeztu zuen Les dues cares eztabaida-saioa (2002).

2002tik 2008ra lehendabizi aurkeztu eta gero zuzendu zuen La nit al dia informazio eta analisi-saioa Kataluniako Telebistan. 2008ko maiatzean Televisió de Catalunya erakundeko zuzendari izendatu zuten, Francesc Escribanoren ordez, eta kargu horretan izan zen 2012ko apirila arte, orduan Eugeni Sallent kazetariak ordezkatu baitzuen. Urte bereko abuztuan Ara egunkarian hasi zen, kontseilari-ordezkari eta editore moduan. 2013ko uztailean utzi egin zuen kontseilari-ordezkari kargua, baina segitu zuen editore gisa.

2013ko irailaren 2an aro berri bati ekin zion zuzendari legez El matí de Catalunya Ràdio irratsaioan, Manel Fuentes ordezkatuta. 2014an aurkeztu zuen, Quim Masferrer aktorearekin batera, TV3 katearen maratoia bihotzeko gaixotasunen kontra.

Terribas irakasle titularra da Pompeu Fabra Unibertsitatearen Kazetaritza eta Ikus-entzunezko komunikazioa departamentuan, non eskolak ematen baititu Komunikazioaren Teoriaz. 2000tik 2004ra bitartean Kazetaritzako dekano ordea izan zen unibertsitate berean. Pompeu Fabra Unibertsitateko Ikasketa zuzendaritzako kidea da, eta 2001a ezkero, Kataluniako Kazetarien Elkarteko kidea.

Sariak eta aitorpenak 
 Serrat i Bonastre saria, Kataluniako Industria-ingeniarien Elkarteak emana (2002)
 Kazetaritza Sari Nazionala (2003)
 Tarragona Hiria komunikazio-saria (2003)
 Irrati-telebistako profesionalen elkarte espainiarraren saria (2003)
 Zapping saria informazio-saio onenari eta Zapping saria albistegietako aurkezle onenari (2004)
 Ramon Llull Unibertsitatearen Komunikazio saria (2004)
 1924 Ikus-entzunezko komunikazio saria, Kataluniako Irrati-elkarteak emana (2004)
 Omnium Cultural saria telebista-saiorik onenari (2005)
 Bartzelona Hiria Telebista saria (2006)
 Quim Regàs Kazetaritza saria (2009)
 Francesc Macià Memoriala (2012)

Erreferentziak

Kanpo loturak 
 Mònica Terribas IMDb datu-basean
 Mònica Terribas: “No hi ha barreres si el que et mou és veure la gent feliç / Ez dago hesirik, jendea zoriontsu ikusteak mugitzen bazaitu” Elkarrizketa Ara egunkarian
 Mònica Terribas: “No podem deixar que es demonitzi el patrimoni col·lectiu de TV3 / Ezin dugu utzi deabrutu dezaten TV3-en ondare kolektiboa” Elkarrizketa Nació Digital agerkarian

Kataluniako kazetariak
Kataluniako telebista aurkezleak
Televisió de Catalunya
Bartzelonarrak